Zsoltárok könyve
A harcoló keresztyén csatakiáltása
Zsolt 143,1-12
Lekció: 
A 143. zsoltárt teljesen más formára faragták, mint a nyolcadikat, amit az előző héten tanulmányoztunk. A 143. zsoltárt a hetedik és egyben utolsó bűnbánati zsoltárként tartja számon az egyházi hagyomány. A másik hat a 6, 32, 38, 51, 102. és 130. zsoltár. Vagyis a mai alkalmon a bűnbocsánatért és helyreállításért való könyörgésről lesz szó.
Ha címet kellene neki adni, én a következőképpen nevezném el ezt a zsoltárt: „A harcoló keresztyén csatakiáltása”. Az ének reális képet fest a lelki harcról. Nem egy idealizált képet kapunk a keresztyén életről, amely idilli, rózsaszín, könnyű küzdelmet ígér. A 143. zsoltár nem egy romantikus lovagregény, hanem sokkal inkább egy realista tudósítás a lövészárokból. Dávid, Isten szentje sebeket kap, gyötrődik, vérzik, ereje gyengül – ahogy ez velünk is történik mindennapi harcainkban. Ám a lényeg: nem adja fel a harcot! Nem fekszik be az árokba, nem teszi le a fegyvert, hanem küzd, és bár ereje fogytán, de segítségért kiált! Ez a kiáltás a 143. zsoltár.
1. Probléma
A zsoltárt három részre osztanám. Az 1-4. versek a zsoltáros harci helyzetét, lelki sebeit és problémáit írják le. Az 5-6. igék azt a szent elhatározást, amellyel a zsoltáros szembe kíván szállni nehézségeivel. A 7-12. versek pedig a szívén lévő kéréseket fejtik ki, amit Isten elé tár, és amiből láthatjuk Dávid lelki vágyait.
Először tehát a problémákkal foglalkozunk. „1URam, hallgasd meg könyörgésemet, figyelj imádságomra! Hűséged és igazságod szerint hallgass meg engem. 2Ne szállj perbe szolgáddal, mert egy élő sem igaz előtted!” Az első dolog, amit Dávid Isten elé visz, a bűnei. Dávid irgalomért könyörög, az első versben azt kéri, hogy Isten a hűsége szerint ítélje meg. Bár szorongatott helyzetben van, mégsem csupán Isten igazságtételére alapoz, hanem mindenek előtt a saját bűnössége és tisztátalansága van szeme előtt. Ezért nevezik ezt a zsoltárt bűnbánati zsoltárnak.
A zsoltár megértésében segíthet, ha ismerjük megírásának körülményeit. Ugyan a zsoltár felirata nem mondja el, hogy mikor keletkezett ez az ének, de több hasonlóságot is megfigyelhetünk az előző, 142. zsoltárral. Ugyanazokat a szavakat használja a lelkiállapotára: „elcsügged bennem a lelkem” (142,4 vö. 143,4). Ugyanúgy ellenség üldözi (142,4-5.7-8 vö. 143,3.9.12). Ráadásul a két ének egymás után következik a Zsoltárok könyvében. Mindezekből gondolhatjuk azt, hogy a 142. és 143. zsoltár hátterében ugyanaz a helyzet áll: Dávid barlangokban bujdosik, és menekül Saul elől.
Miért érdekes ez? Azért, mert a nehéz külső körülmény ellenére Dávid első szavai mégsem a panaszkodásé, hanem a bűnbánaté. Nem az ellenséggel foglalkozik először, hanem szívének tisztátalanságával. A nehéz külső körülmények ugyanis felszínre hoztak szívéből bűnöket. Keserűség, harag, elégedetlenség, aggodalom, Isten iránti lázadás, rosszakarat – mindezek ott lehettek a szívében. Még ha pontosan nem is tudjuk, hogy milyen bűnökről volt szó, de Dávid világossá teszi: megláttam bűnömet, vétkes vagyok, Istenem ne perelj velem!
Ez a keresztyén ember egyik fő jellemvonása: nem a saját igazságára alapoz, hanem kész megvallani a bűneit. Dávid mondhatta, hogy ártatlanul üldöznek, és nem bűnöm miatt – igaz vagyok! Sőt, még azt is tudta, hogy Isten igaznak tekinti őt kegyelméből. A 32. zsoltárban azt mondta: „Bevallom hamisságomat az ÚRnak, és te elvetted rólam bűnömet, amellyel vétettem.” (Zsolt 32,5) Isten szíve szerint való férfi volt, aki törekedett Isten útján járni. Ám tudta, hogy az ő ártatlansága nem elegendő Isten tökéletes mércéjével mérve. Tudta, hogy Isten előtti igazsága nem a saját érdemein, hanem Isten irgalmán alapul. Éppen ezért Dávid bűnbánattal jött Isten elé, és nem takargatta magát. Bizonyos volt Isten bűnbocsánata felől, ám mégsem vette könnyelműen a bűnbánatot. Ó, mennyire szükségünk van az ilyen szívre, budapesti gyülekezet! A bűnbánat nem csak a hitetleneknek szól. A megtérésre nem csak azoknak van szüksége, akik nem hisznek Jézusban. Az, hogy Jézus Krisztusban Isten igaznak és bűntelennek tekint, nem jelenti, hogy ne kellene kutatni szívünket, szembesülni a bűnökkel, naponként Isten bűnbocsátó kegyelmére bíznunk magunkat, és így újra megbékülni vele.
A következő vers az ellenség nyomorgatásáról beszél: „3Íme, ellenség üldözi lelkemet, földre tiporja életemet. Sötétségbe taszít engem, mint a régen megholtakat.” A külső háborgatás egy újabb ellenfele a keresztyén embernek. Hitetlen családtagok, munkatársak, rosszakarók vagy istenellenes törvények megnehezíthetik az életünket, ronthatják körülményeinket, fáradtságot és fájdalmat okozhatnak. Dáviddal együtt érezhetjük úgy, hogy földre tiportak, sötét zárkába taszította – alig bírjuk tovább! Ez is a keresztyén élet velejárója, a kísértések egyik formája. Ezt is a lelki harcban kapott sebek közé kell sorolnunk. Jó, ha felkészülünk minderre. Jó, ha tudatában vagyunk, hogy az ellenségek és körülmények milyen fájdalmakat tudnak okozni keresztyén testvéreinknek. Jó, ha együtt sírunk a nyomorgókkal.
A 4. vers pedig egy újabb nagy problémával, a lélek belső levertségével szembesít minket. „4Elcsügged bennem a lelkem, megdermed bensőmben a szívem.” Dávid nem volt rettenthetetlen az érzelmeiben. Elismeri lelkének erőtlenségét, érzelmeinek hullámvölgyét, belső gyengeségét. Dávid ereje nem magában volt, hanem egyedül abban a támaszban, amit a Lélek nyújtott neki a hitén keresztül. Azért tudott megállni az elcsüggesztő helyzetekben, azért tudott szembenézni a problémák óriásra nőtt hegyeivel, mert minden gondját az Úrra vetette.
Az első négy vers reális képet ad a keresztyén ember életéről. Ez nem egy idealizált festmény, amikor a harc hősies, de nem felettébb nehéz, amikor a sebeket csak osztjuk, de nem kapunk. Nem, egy hús-vér, „hétköznapi” keresztyén ember naponta vívja küzdelmét a bűnnel, az ellenségekkel, érzelmeivel és belső gyengeségével. Ne lepődjünk meg, ha mi is ugyanezt tapasztaljuk. 
2. Elhatározás

Dávid zsoltára egy nehéz helyzetben lévő keresztyén képét tárja elénk – ám ez még nem a teljes kép. E keresztyén nehéz helyzetben van, de ami nagyon fontos: harcol! Nem teszi le fegyvert, nem fut el, és bújik menedékbe, hanem küzd. Nem választja a passzivitás könnyebbnek tűnő útját, hanem harcol. Erről tudósít a következő két vers.
„5Megemlékezem a régi időkről, végiggondolom minden dolgodat, kezed munkáiról elmélkedem. 6Feléd tárom kezemet, lelkem, mint szomjú föld, úgy sóvárog utánad.”

E versek Dávid elhatározásait mutatják meg nekünk. Csüggesztőnek tűnő helyzetében két dolog mellett kötelezi el magát: elmélkedik és imádkozik. A gondolkozásra három szót használ Dávid: megemlékezik, végiggondolja, elmélkedik. Mindennek a gondolkozásnak a középpontjában Isten áll: visszamegy Isten régi tetteihez, az Ő dolgait gondolja végig, az Ő munkáiról elmélkedik. Ez éles ellentétben áll sok keresztyén magatartásával, akik a nehézségekben és próbákban bezárkóznak, saját sebeiket nyalogatják és elmerülnek az önsajnálatban. Dávid gondolkozása nem ilyen volt! Nem a nehéz helyzetén kesergett, nem a másokkal szembeni sérelmeit ismételgette, nem lefelé és befelé horgasztotta a fejét. Hanem ellenkezőleg: Istenre néz fel, Róla gondolkodik sokkal inkább, mint magáról. Visszamegy a Szentíráshoz, hogy megemlékezhessen a régi időkről – és az ott történteket ütközteti a saját életével. Ha Isten ki tudta hozni Józsefet a börtönből, akkor engem vajon nem tud kiszabadítani a barlangból? Ha Isten az egyiptomi hadsereget elpusztította a Vörös-tengernél, akkor vajon nem tud felülkerekedni az én ellenségeimen? Ehhez hasonlóan elmélkedhetett Dávid Isten tettein. 

Ez a fajta elmélkedés nem könnyű, kedves budapesti gyülekezet. Sokkal könnyebb keseregni és keseredni, mint a gondolatainkat leállítani, és tudatosan az Úrra gondolni. Ezért mondom, hogy Dávidnak erre el kellett köteleznie magát, sőt nekünk is, ha követni akarjuk az Ő példáját. Arra van szükségünk, hogy a problémáink és nyomorúságunk idején Isten kijelentéséhez nyúljunk, elővegyük Bibliánkat, és az ott olvasottakat állítsuk saját helyzetünk mellé, hogy hitünk erősödjön Isten jóságában, hatalmában, kegyelmében. Szoktuk-e ezt tenni, kedves budapesti gyülekezet? Vajon olvasunk-e Bibliát a csendességeinken kívül is? Elővesszük-e akkor, amikor fáj, amikor tanácstalanok vagyunk, és elmélkedünk-e rajta? Fegyelmezzük-e gondolatainkat, hogy Istenben nyugodjanak meg, ne a problémáinkon rágódjanak?
Az elmélkedés mellett továbbá Dávid nem tántorítható el az imádságtól sem. Szívét a bűnök, bántalmak, erőtlenség sebei szántották, és tudja, hogy mindezekre egyedül Istennél van gyógyír. Látja, hogy sok minden nincs rendben az életében, ám azt is tudja, hogy leginkább az Úrra van szüksége. Ezért beszél úgy a lelkéről, mint szomjazó földről, amely sóvárog az eső után. Nem engedi, hogy problémái távolabb vigyék az Úrtól, hanem keresi a közelségét, kitárja felé kezét és szívét.
Valljuk meg, kedves gyülekezet, hogy sokszor ez sem megy könnyen. Még ha érezzük is szívünk sóvárgását, de nehezen kötelezzük el magunkat az imádság mellett. Gondolataink sokfelé járnak, nehezen ülünk le könyörögni, és még ha könyörgünk, akkor is máshol járnak a gondolataink. Ezért van szükségünk fegyelemre, az imádság melletti elköteleződésre.
Kedves budapesti gyülekezet, vannak helyzetek, amikor ennél többet is lehet tenni a problémáink kapcsán. A keresztyén élet nem csupán elmélkedés és imádkozás. Van, amikor ezek után döntéseket kell hozni, bocsánatot kell kérni, a teendőinket el kell végezni. Nem elegendő minden esetben az elmélkedés és imádkozás. Ám Dávid a barlangban való bujkálása közben csupán ennyit tehetett. Vannak helyzet, amikor lehet többet is tenni. De legalább ennyit, amit Dávid tett, minden helyzetben tennünk kell.
3. Imádság

A zsoltár második fele, a hátramaradó hat vers Dávid imádságát tárja elénk. Kérései feltárják előttünk lelkét, gondolkozását, szívbeli vágyait – így ezekből mi is tanulhatjuk, hogy milyen a sebeket kapott keresztyén harci kiáltása.
I. Isten közelsége (7-8a v.). Az első és legfontosabb dolog, amiért könyörögnünk kell, az Isten éltető közelsége. Dávid már „jó reggel” (8. v.) kéri a kegyelmet, mert napjának egyetlen percét sem akarja az Úr nélkül tölteni. Az Istennel való töretlen kapcsolat nem valami „extra”, amit jó, ha élvezünk, hanem elengedhetetlen lelki létszükséglet. Ha Isten nem szól hozzánk, ha arcát nem fordítja felénk, akkor elepedünk, a halottakhoz leszünk hasonlóak. Ám ha Isten velünk, akkor kicsoda ellenünk? Ha Isten szívünket felvidámítja, akkor a hatalmas ellenségek, fenyegető körülmények törpévé zsugorodnak. Ugye látjátok, kedves gyülekezet, annak fontosságát, hogy az Úr közel legyen hozzánk? Ugye ez benne lesz könyörgéseitekben, ugye nem engeditek, hogy bűneitek válasszanak el titeket Istenetektől?
II. Útmutatás (8b v.). „Mutasd meg nekem, hogy melyik úton járjak, mert hozzád emelem lelkemet!” A keresztyén ember Isten közelségében útmutatást is vár. Felemeli hozzá lelkét, hogy Isten legyen az Ő világossága, de a világosság meg fogja mutatni az utat, amelyen járnia kell. Jó emlékeznünk arra, hogy Isten útmutatását a Szentírást olvasva és azon elmélkedve találjuk meg. Ám ez nem csupán egy intellektuális vállalkozás. Isten Lelkének megvilágosító munkája nélkül vakok vagyunk, mint a vakond. Az Ő segítsége nélkül nem fogjuk tisztán látni Isten akaratát. Ezért megalázzuk magunkat, és imádkozunk.
III. Szabadítás az ellenségektől (9. v.). Csak ezek után kéri Dávid az ellenségeitől való szabadulást. Nem a problémáink megoldása a legfontosabb tényező a lelki életünkben. Nem a rossz körülmények felszámolása a fő célunk. Hanem az Istennel való közelség, és a világosság, hogy lássuk, mit kell tennünk. Ám ez nyilván nem jelenti, hogy szeretnénk a problémákat és örülnénk az ellenségeskedésnek. Helye van Istenhez kiáltani a problémáinkban, különösen, mert tudjuk, hogy Ő jóságos, irgalmas, és szemrehányás nélkül meghallgatja könyörgésünket. „9Ugyan ki az az ember közületek, aki fiának követ ad, amikor az kenyeret kér? 10És ha halat kér, vajon kígyót ad-e neki? 11Ha azért ti gonosz létetekre tudtok fiaitoknak jó ajándékokat adni, mennyivel inkább ad a ti mennyei Atyátok jókat azoknak, akik kérnek tőle?” (Mt 7,9-11)
IV. Isten akaratának cselekvése (10 v.). Dávid korábban már kért útmutatást Isten akaratára vonatkozóan, azonban meglátni, hogy mit kell tenni, még különbözik attól, hogy meg is tesszük azt. Éppen ezért könyörög az Úrhoz, hogy Ő tanítsa őt az engedelmességre. „Taníts meg a te akaratodat tenni, mert te vagy Istenem!” Ez minden keresztyén imádsága is. Isten akaratának megtevése, a megszentelődés elengedhetetlen az életünkben. Szükségünk van a Lélek támogatására, hogy különösen az ilyen nehéz helyzetekben, amikor a bűneink vagy a körülményeink lenyomnak, akkor ne hajoljunk el Isten szavától se jobbra, se balra. A Szentlélek tud megőrizni minket, hogy az aggodalom, betegség, félelem vagy fájdalom ellenére azt tegyük, ami kedves Istennek. Ő tud minket indítani a jó és helyes cselekvésére.
V. Megelevenítés (11. v.). Majd Dávid a lelke megelevenedéséért, megerősítéséért könyörög. Nem jó a nyomorúságban lévő lélek. Ezért Dávid kéri, hogy Isten nevéért történjen meg ez és az Ő igazságáért. Hiszen abban, ha egy lélek megelevenedik, és teljes örömmel tud örvendezni újra az Úrban, Isten dicsőül meg. Bátran imádkozzunk ezért.
VI. Ellenségek megrontása (12. v.). Az utolsó kérés újra az ellenségekkel kapcsolatos. Korábban Dávid azt kérte, hogy Isten szabadítsa őt meg az ellenségeitől, most azt, hogy rontsa meg őket. Mégis azt kéri, hogy az Ő kegyelméből tegye ezt – Dávid szíve itt nem bosszúálló, hanem Isten apai szeretetére hivatkozik. Akárcsak egy apa szétkergeti a gyermekére támadó kóbor kutyákat, sőt szükség esetén meg is küzd velük.
Ha meggondoljuk, ezek óriási kérések. Miért kellene Istennek meghallgatni a barlangban bujdosó Dávidot? Miért kellene megrontania miatta Sault? Miért érdekelné a mindenség Királyát egy üldözött ember lelkiállapota? Dávid így ad választ ezekre a miértekre: „12…mert szolgád vagyok én.” Bűnbocsánatunk, kéréseink jogalapja ez a rövid mondat. Az, hogy Isten úgy szerette ezt a világot, hogy az Ő egyszülött Fiát adta érte. Az, hogy Krisztus a keresztfán megfizetett a bűnökért, és tökéletes áldozatot mutatott be. Az, hogy Isten Krisztus áldozata miatt most is hív mindenkit, hogy higgyen Krisztusban, és kérje bűnei bocsánatát és az örök életet. Mindenki, aki Jézus Krisztusban való hittel jön Istenhez, az megkapja ezeket. Annak Isten lesz Ura, és Ő Isten szolgája lesz. Ő többé már nem idegen, hanem Isten háznépéhez tartozik. Sőt, Isten azt mondja, hogy Ő nem csupán szolga, hanem fiú, aki Atyaként szólíthatja meg Istent. Kedves budapesti gyülekezet, Jézus Krisztus ma is erős megváltó. Az Őbenne való hittel mi is kérhetjük bátran ugyanazokat, mint Dávid. És zárjuk azzal a hálás szóval az imádságunkat: „mert Krisztusban fiad vagyok én.” Ámen.

